АҞӘА, рашәара 4 - Sputnik. Башкириатәи аопереи абалети ртеатр раԥхьаӡа акәны Аԥсны иқәгылоит рашәара 22 - 23 рзы ҳәа Sputnik иазеиҭарҳәеит атеатр апресс-маҵзураҿы.
"Аԥсныҟа ҩ-программак наагоит: аспектакль-миузикл "Летучий корабль", (акомпозитор Максимом Дунаевски), Пицундатәи ауахәамаҿы ақәгылара. Ауахәамаҿы аоператә шәаҳәаҩцәа ықәгылоит", - рҳәоит апресс-маҵзураҿы.
Амиузикл "Летучий корабль" ддырбоит рашәара 22 рзы Самсон Ҷанба ихьӡ зху аԥсуа драматә театр асценаҿы. Ақәыргыламҭа абзиабара, анасыԥ ирызкуп, адуцәа реиԥш ахәыҷқәагьы иргәаԥхои.
Рашәара 23 рзы Пицундатәи ауахәамаҿы Башкириатәи атеатр артистцәа инарыгӡоит еицырдыруа аромансқәеи ариақәеи. Аконцерт далахәуп аԥсуа уарӷанарҳәаҩ Лука Гаделиа.
Башкириатәи аоператә студиа аԥҵоуп 1932 шықәсазы. Аоператә студиа аопереи абалети ртеатр ҳәа еиҭакын 1938 шықәсазы. 2006 шықәсазы атеатр Урыстәыла аиҳабыра раԥхьахә анашьан аноминациа "Иреиӷьу арҿиаратә коллектив" аҿы.